alexandrainst/scandi-wiki huggingface dataset:
Claire Bretécher

Claire Bretécher (1940-2020) var áhrifamikill  franskur myndasöguhöfundur. Hún fæddist í Nantes í Frakklandi. Myndasögur hennar fjalla yfirleitt með gamansömum hætti um fjölskyldulíf, samskipti kynjanna og hlutskipti kvenna. Bretécher var oft kennd við femínisma, en sjálf gerði hún yfirleitt lítið úr því. Á sjöunda og áttunda áratuginum varð hún fyrst kvenmyndasöguhöfunda til að hasla sér völl í fremstu röð í myndasögugerð í Frakklandi og starfaði þá fyrir vinsælustu fransk-belgísku myndasögutímaritin eins og Sval (f. Spirou) og Tintin. Meðal þekktustu verka Bretécher eru myndasögurnar um viðskotaillu táningsstúlkuna Agrippínu (f. Agrippine) sem Bretécher gaf sjálf út á árunum 1988-2009 og nutu mikilla vinsælda víðs vegar um Evrópu. Eftir þeim sögum var framleidd teiknimyndasería fyrir sjónvarp á vegum Canal+ á árinu 2001.

Ein myndasaga eftir Bretécher, Beðið eftir kaffinu, kom út á vegum bókaútgáfunnar Litlu gulu hænunnar á árinu 1988 í íslenskri þýðingu Jakob Andersen. Skrýtlurnar í bókinni birtust upprunalega í myndasögutímaritinu Pilote á árunum 1971-1973 og komu út í bókarformi árið 1973 undir heitinu Salades de saison. Íslenska útgáfan styðst þó við danskar útgáfur Interpresse frá árinu 1983 (Mens vi venter på Café au Lait og Mixet salat).

Tenglar 

https://www.lambiek.net/artists/b/bretecher.htm Sótt 3.5.2022

Franskir myndasöguhöfundar
Merski

Merski, sem einnig nefnist flæðiland, myndast þar sem land stendur lágt við strönd eða árósa og sjávarfalla gætir. Marhálmur, strandstjaki, köngulax, salturt og fleiri plöntur þola seltuna í jarðveginum. Þarna geta ýmsir fuglar, t.d. gæsir, endur og þernur, fundið æti allt árið og þeir sækja þangað ekki hvað síst á vetrum þegar vötn inni í landi eru lögð. Margir fuglar verpa og koma upp ungum sínum á merskinu og aðrir leita þar hvíldar og ætis á löngu farflugi.

landafræðihugtök
Sjónhimna

Sjónhimna (einnig nefnd sjóna og nethimna sem er bein þýðing á ensk-latneska heitinu sbr. nútíma-ítalska -rete, net) er ljósnæm himna í innanverðu auga, með ljósnæmar frumur, keilur og stafi, sem skynja rafsegulbylgjur ljóss og breyta þeim í rafboð sem berast eftir sjóntaug til heila.

Af röskunum sem hent geta sjónhimnuna má nefna sjónhimnuskemmdir (af völdum sykursýki) og sjónhimnulos.

Augað
Sjónhimnulos

Sjónhimnulos er fágætur augnkvilli þar sem sjónhimna losnar frá æðahimnu. Orsakast oftast af hrörnunarbreytingum í auga. 
Leiddi áður fyrr til blindu en með meðferðum sem voru þróaðar á 20. öld (einkanlega í Rússlandi) má nú fyrirbyggja að kvillin leiði til blindu.

Við meðferð eru leisigeislar eða frysting notuð til að loka rifu á sjónhimnunni, eða festa himnurnar saman.
Spunaverksmiðja

Spunaverksmiðjur voru fyrstu verksmiðjur heims. Þar voru ofin bómullarvoð. Spunaverksmiðjur voru hávaðasamir og hættulegir vinnustaðir þar sem verksmiðjueigendur réðu til sín margar konur og börn vegna þess að þau þáðu lægri laun en karlar.

Heimildir
Ólafur Ólafsson (landlæknir)

Ólafur Ólafsson (fæddur á Brautarholti á Kjalarnesi 11. nóvember 1928, látinn 3. maí 2022) var íslenskur læknir.
Hann stundaði framhaldsnám í læknisfræði í Svíþjóð, Danmörku og Englandi og var viðurkenndur sérfræðingur í lyflækningum, hjartasjúkdómum, farsóttum og í embættislækningum.

Starfsvettvangur Ólafs var víða: Aðstoðaryfirlæknir á Karólínska sjúkrahúsinu í Stokkhólmi, forstöðumaður Rannsóknarstöðvar Hjartaverndar. frá 1972 til 1998 var hann landlæknir Íslands. Hann var enn fremur formaður í félögum og nefndum eins og Félagi eldri borgara og fastafulltrúi hjá Alþjóðaheilbrigðisstofnuninni.

Ólafur var sæmdur stórriddarakrossi hinnar íslensku fálkaorðu 1998, varð heiðursdoktor við læknadeild HÍ 1998 og heiðursfélagi í Læknafélagi Íslands 1998.

Ólafur var giftur Ingu-Lill Marianne (d. 2013) og eignuðust þau fimm börn.

Tilvísanir

Handhafar riddarakross Hinnar íslensku fálkaorðu
Íslenskir læknar
Landlæknar
BTS

BTS (kóreska: 방탄소년단; Bangtan Sonyeondan), er suður-kóresk hljómsveit stofnuð af Big Hit Entertainment árið 2010. Meðlimir hljómsveitarinnar eru RM, Jin, Suga, j-hope, Jimin, V og Jung Kook. BTS hófu feril sinn árið 2013 með stuttskífunni 2 Cool 4 Skool.
Æsku minnar jól

Æsku minnar jól er plata eftir Íslenska tónlistarmanninn Bubba Morthens sem kom út 15. Nóvember 2013. Platan átti upprunalega að koma út árið 2012, eða sama ár og platan Þorpið kom út, en þegar að Jón Ólafsson, framkvæmdastjóri FTT (Félag tónskalda og tónlistarhöfunda), heyrði lagið Út um alheiminn (Íslensk útgáfa Bítlalagsins Across the Universe þýtt af Þórarinni Eldjárn) í útvarpinu, hafði hann samband við STEF til að vekja athygli á því að líklega væri fyrirhuguð útgáfa gerð í leyfisleysi. Eftir ábendingu jóns kom í ljós að útgáfan hafi verið gerð í leyfisleysi og hætt var við að gefa plötunna út að sinni. 2.000 eintök plötunnar sem höfðu verið gefin út fóru á haugana. Platan kom síðan út um það bil ári síðar, og í þetta skiptið án Út um alheiminn. Annað lag sem var þýtt úr Ensku yfir í Íslensku, Hátíð í bæ, kom út á plötunni. Platan er minnst selda plata Bubba til þessa og jafnframt síðasta plata Bubba undir samningi hans við Senu. Platan er einnig fyrsta jólaplata Bubba

Lagalisti 

 Snjór
 Logn og kyrrð
 Ég minnist þín 
 Jólarósin
 Hátíð í bæ
 Ljós og fagur
 Gleym mér ei
 Gleðileg jól
 Gjöfin í ár (Pakkakvíði)
 Jóla, jólasveinn)
 Grýla er hætt að borða börn
Stormurinn

Stormurinn er plata eftir Íslenska tónlistarmanninn Bubba Morthens sem kom út 7. maí 2013. Upptökur á plötunni hófust í byrjun 2012. Bubbi tók upp 22 lög fyrir plötuna en valdi svo einungis 15 sem komust á plötuna. Stormurinn var þarsíðasta plata Bubba sem hann vann með Berki og Daða Birgissonum, en sú síðasta var Æsku minnar jól. Daði sagði að Bubbi hafi stundum komið í heimsókn í Stúdíó Sýrland, plokkað fyrir bræðurna á gítarinn og sagt þeim sögur yfir kaffibolla.Við hugsuðum það verður að gera svona plötu, bara Bubbi og kassagítar. Yfirleitt voru þetta tveir hljóðnemar.

Daði Birgisson

Lagalisti 

 Allt var það krónunni að kenna
 Fyrir mörgum sumrum síðan
 Lipurtá
 Hoggið í stein
 Ruggaðu mér í svefn
 Brostu
 Afmælið
 Einu sinni enn
 Brosandi börn
 Tíðindarlaust af vesturvígstöðum
 Kirkjan
 Stormurinn
 Best er bara að þegja
 Karlskröggur
 Trúðu á ljósið

Bubbi Morthens
Hljómplötur gefnar út árið 2013
Dreifð afneitun leyndarmála

Dreifð afneitun leyndarmála (á ensku: Distributed Denial of Secrets, skammstafað DDoSecrets) er vefsíða eða samfélag uppljóstrara stofnuð var árið 2018 til að auðvelda frjálsa miðlun gagna í þágu almannahagsmuna með  fréttaleka og birtingu skjala úr ýmsum gagnasöfnum heimsins til að gera.

Á vef DDoSecrets er birtar greinar sem oftast eru sendar inn nafnlaust og leka á internetið viðkvæmum upplýsingum frá ríkisstjórnum, fyrirtækjum og öðrum samtökum.  Vefsíðan hefur stundum verið nefnd sem arftaki  WikiLeaks. Bandaríska rannsóknarblaðakonan Emma Best, er annar stofnandi vefsins sem fór í loftið 3. desember 2018.
 
Vefurinn sem er ekki rekinn í hagnaðarskyni er hvað best þekktur útgáfu í júní 2020 á stóru safni innri lögregluskjala, þekkt sem BlueLeaks. Vefurinn er meðal annars talinn veita hvað mestan opinberan aðgang að rússneskum skrám sem lekið hefur verið eftir að innrás Rússa hófst í Úkraínu í febrúar 2022.

Á vefnum er einnig birt mikið safn gagna um rússneskt fáveldi, fasistahópa, skúffufyrirtæki og bankastarfsemi á aflandseyjum og í skattaskjólum.

Í apríl 2022 hýsir vefur tugi terabæta af gögnum frá yfir 200 stofnunum.

Heimildir 
 
 Vefur DDoSecrets - á ensku en skjöl birt á upprunalega tungumálinu
Tungumál (plata)

Túngumál er plata eftir Íslenska tónlistarmanninn Bubba Morthens sem kom út 6. júní 2017. Platan er undir suður-Amerískum áhrifum, líkt og Von, plata Bubba frá 1992, en í staðinn fyrir Kúbu leitaði Bubbi alla leið til Chile. Þegar ég fór að spekúlera í að gera þessa plötu þá hugsaði ég með mér að það væri gaman að vinna með áhrifin frá Suður-Ameríku, en ekki sem eftiröpun heldur miklu fremur að bræða saman áhrifin í sköpun sem yrði minn hljóðheimur og mín sýn á þessi áhrif. Þetta er kveikjan að þessari plötu, Túngumál.

Bubbi MorthensBassaleikarinn sem Bubbi fékk til að spila á Túngumáli var Guðmundur Óskar Guðmundsson, eða Góskar. Hann var með aðst-ðu í sama húsi og Bubbi nýtti. Þeir þekktust fyrir, en Guðmundur spilaði í hljómsveit með Bubba til að kynna plötur sem Bubbi vann með Berki og Daða Birgissonum á árunum 2011-13. Bubbi fékk hann með í hljómsveitina sem spilaði undir á plötunni og bað hann svo að gera með sig plötu síðla árs 2018.

Lagalisti 

 Ég er maður margra galla
 Rökkurljós
 Ástin fer alltaf sína leið
 Skilaðu skömminni
 Sól bros þín (kom einnig út á smáskífu)
 Cohen blús
 Ég hef enga skoðun (kom einnig út á smáskífu)
 Skýin hafa enga vængi
 Það er þannig sem það er
 Konur
 Bak við járnaðan himinn
 Guð Blessi Ísland

Bubbi Morthens
Hljómplötur gefnar út árið 2017
Sambandsdeild Evrópu

Sambandsdeild Evrópu  (Enska: The UEFA Europa Conference League) er knattspyrnukeppni í Evrópu sem stofnuð var árið 2021 sem skipulögð er af UEFA. Hún er á lægra stigi en Meistaradeild Evrópu og Evrópukeppni félagsliða. Í deildina koma lið sem áður voru í Evrópukeppni félagsliða eftir að fækkað var þar og þau sem duttu úr útsláttarkeppni þar. Einnig koma þau úr deildum Evrópulanda. Sigurvegarar keppninnar hljóta sæti í Evrópukeppni félagsliða næsta ár.

Úrslit

Knattspyrnumót og -keppnir félagsliða
Sagan

Sagan er safnplata með Íslensku hljómsveitinni Spilverk þjóðanna sem kom út árið 1997. Á plötunni, sem var einnig fyrsta safnplata hljómsveitarinnar, er hægt að finna brot af því besta af þeim 7 plötum sem Spilverkið gaf út á árunum 1975-79 (að undanskildum bleikum náttkjólum), auk nokkura nýrra laga.

Lagalisti 

 Egil-appelsín (átti eftir að koma út á plötunni Pobeda árið 2010)
 Summer's almost gone (CD Nærlífi, 1975)
 Plant no trees (Spilverk þjóðanna, 1975)
 Lazy Daisy (Spilverk þjóðanna, 1975)
 Of my life (Spilverk þjóðanna, 1975)
 Miss you (CD Nærlífi, 1975)
 Melody lane (CD Nærlífi, 1975)
 Styttur bæjarins (Götuskór, 1976)
 Verkarinn (Götuskór, 1976)
 Veðurglöggur (Götuskór, 1976)
 Sirkus Geira Smart (Sturla, 1977)
 Arinbjarnarson (Sturla, 1977)
 Húsin mjakast upp (Sturla, 1977)
 Nei sko (Sturla, 1977)
 Sturla (Sturla, 1977)
 Reykjavík (Ísland, 1978)
 Ísland (Ísland, 1978)
 Græna byltingin (Ísland, 1978)
 Landsímalína (Bráðabirgðabúgí, 1979)
 Valdi skafari (Brágabirgðabúgí, 1979)

hljómplötur gefnar út árið 1997
Brot af því besta

Brot af því besta er safnplata með Íslensku hljómsveitinna Spilverk þjóðanna sem kom út árið 2005. Á henni er að finna brot af því besta af 6 plötum sveitarinnar: Spilverk þjóðanna; CD Nærlífi; Götuskór; Sturla; Ísland og Bráðabirgðabúgí

Lagalisti 

 Plant no trees (Spilverk þjóðanna, 1975)
 Lazy Daisy (Spilverk þjóðanna, 1975)
 Miss you (CD Nærlífi, 1975)
 Styttur bæjarins (Götuskór, 1976)
 Sirkus Geira Smart (Sturla, 1977)
 Arinbjarnarson (Sturla, 1977)
 Nei sko (Sturla, 1977
 Reykjavík (Ísland, 1978)
 Ísland (Ísland, 1978)
 Græna byltingin (Ísland 1978)
 Landsímalína (Bráðabirgðabúgí, 1979)
 Valdi skafari (Brágðabirgðabúgí, 1979)

hljómplötur gefnar út árið 2005
Fueled by Ramen

Fueled by Ramen LLC (oft stytt sem FBR) er bandarískt hljómplötufyrirtæki í eigu Warner Music Group. Það var stofnað árið 1996 í Gainesville, Flórída og á höfuðstöðvar í New York. Helstu tónlistarstefnur fyrirtækisins eru popp pönk, jaðarrokk og tilfinningarokk.

Listamenn
Eftirfarandi eru nokkrir listamenn og hljómsveitir sem hafa starfað hjá FBR.
 3OH!3
 All Time Low
 Fall Out Boy
 Fun
 Gym Class Heroes
 Panic! at the Disco
 Paramore
 The Hush Sound
 Twenty One Pilots

Tenglar
 Vefsíða Fueled by Ramen

Tónlistarútgáfa
Warner Records

Warner Records Inc. (áður Warner Bros. Records Inc.) er bandarískt hljómplötufyrirtæki. Fyrirtækið er dótturfélag Warner Music Group og á höfuðstöðvar í Los Angeles, Kaliforníu. Það var stofnað í mars 1958 sem tónlistardeild bandaríska kvikmyndaframleiðandans Warner Bros.

Listamenn og hljómsveitir sem hafa starfað hjá Warner Records eru m.a. Madonna, Prince, Cher, Frank Sinatra, Joni Mitchell, Van Halen, Alice Cooper, Kylie Minogue, Goo Goo Dolls, Tom Petty, Sheryl Crow, Gorillaz, Adam Lambert, Bette Midler, Grateful Dead, Jane's Addiction, Blur, Duran Duran, Deep Purple, Fleetwood Mac, Liam Gallagher, James Taylor, Lily Allen, JoJo, Linkin Park, Muse, George Benson, Nile Rodgers, Black Sabbath, Red Hot Chili Peppers, The Black Keys, My Chemical Romance, Tevin Campbell, Mac Miller, Dua Lipa, Bebe Rexha, R.E.M., og Sex Pistols.

Tenglar
 Vefsíða Warner Records

Tónlistarútgáfa
Elektra Records

Elektra Records (áður Elektra Entertainment Group Inc.) er bandarískt hljómplötufyrirtæki í eigu Warner Music Group sem var stofnað árið 1950 af Jac Holzman og Paul Rickolt. Það gegndi mikilvægu hlutverki í þróun alþýðutónlistar og rokktónlistar á árunum 1950 til 1980. Árið 2004 var það sameinað Atlantic Records Group. Eftir fimm ár af óvirkni var starfsemi fyrirtækisins hafin aftur sem merki Atlantic, árið 2009. Í október 2018 var Elektra tekið úr tengslum við Atlantic Records og endurskipulagt undir Elektra Music Group.

Tenglar
 Vefsíða Elektra Records

Tónlistarútgáfa
Bor (verkfæri)

Bor er verkfæri sem notað er til að gera hringlaga holur eða göt í hin ýmsu efni.

Borar koma í mörgum stærðum og gerðum og geta búið til mismunandi tegundir af holum í mörg mismunandi efni, t.d. við, steypu og stál.

Til þess að búa til holu er bor venjulega festur við borvél, sem knýr borinn áfram til að skera í gegnum efnið og mynda holuna, venjulega með snúningslaga hreyfingu. Á öðrum enda bors er yfirleitt flatur kafli sem kallast skaft og festist það í hólk borvélarinnar.

Verkfæri
Warner Music Group

Warner Music Group Corp. (oft stytt sem WMG) er bandarísk samsteypa fyrirtækja í skemmti- og tónlistariðnaðinum. Það er eitt af þrem stærstu hljómplötufyrirtækjum á alþjóðlega tónlistarmarkaðnum, ásamt Universal Music Group (UMG) og Sony Music Entertainment (SME). Fyrirtækið á og stjórnar nokkrum af stærstu merkjum heims, þar á meðal Elektra Records, Reprise Records, Warner Records, Parlophone Records og Atlantic Records.

Tenglar
 Vefsíða Warner Music Group

Tónlistarútgáfa
Lífsgæðakjarni

Lífsgæðakjarni er hugtak sem nær yfir húsnæði, aðbúnað og þjónustu þar sem eldra fólk hefur aðgang að starfsemi sem bætir lífsgæði.

Lífsgæðakjarni samanstendur af hjúkrunarheimili, leiguíbúðum og þjónustumiðstöð. Með virku samstarfi þeirra sem þar búa, starfa og þangað sækja verður til kjarni með fjölbreyttri þjónustu, sem stuðlar að auknu öryggi, meiri vellíðan og bættum lífsgæðum eldra fólks.

Sjómannadagsráð starfrækir fjóra lífsgæðakjarna á Höfuðborgarsvæðinu. Þeir eru staðsettir við Boðaþing í Kópavogi, Hraunvang í Hafnarfirði og Laugarás og Sléttuveg  í Reykjavík. 

Sjómannadagsráð sinnir velferðarmálum sjómanna og er leiðandi aðili í öldrunarþjónustu á landinu. Í gegnum dótturfélög sín, Hrafnistu, Naustavör, Laugarásbíó og Happdrætti DAS, veitir félagið á annað þúsund landsmanna í fimm sveitarfélögum daglega þjónustu. Uppbygging lífsgæðakjarna Sjómannadagsráðs er stór liður í að stuðla að auknu öryggi, meiri vellíðan og bættum lífsgæðum eldra fólks.
Atlantic Records

Atlantic Recording Corporation (einfaldlega Atlantic Records) er bandarískt hljómplötufyrirtæki stofnað árið 1947 af Ahmet Ertegun og Herb Abramson. Árið 1967 varð fyrirtækið dótturfélag Warner Bros., sem seinna varð hluti Time Warner. Nú til dags er Atlantic í eigu Warner Music Group. 

Atlantic Records varð eitt af stærri hljómplötufyrirtækjunum á 7. áratugnum, og sérhæfði það sig í djass, R&B og sálartónlist. Nokkrir markverðir listamenn sem störfuðu hjá Atlantic voru m.a. Aretha Franklin, Ray Charles, Wilson Pickett, Sam and Dave, Ruth Brown og Otis Redding. Á 8. áratugnum byrjuðu evrópskir listamenn að skrifa undir í Bandaríkjunum hjá Atlantic, þar á meðal ABBA, The Rolling Stones, Led Zeppelin, Ringo Starr og Eric Clapton.

Tenglar
 Vefsíða Atlantic Records

Tónlistarútgáfa
Bongbong Marcos

Ferdinand Romualdez Marcos Jr. (fæddur 13. september 1957), betur þekktur sem Bongbong Marcos er filippseyskur stjórnmálamaður og núverandi forseti Filippseyja. Hann er sonur Ferdinand Marcos, fyrrum einræðisherra landsins, og fyrrum forsetafrúarinnar Imeldu Marcos. Marcos var þingmaður frá 2010 til 2016. Hann bauð sig fram sem varaforseti landsins árið 2016 en tapaði fyrir mannréttindalögfræðingnum Leni Robredo. Aftur atti hann kappi við Robredo í forsetakosningunum árið 2022. Hann vann kosningarnar með nokkrum mun.

Bonbbong Marcos hefur sagst hafa útskrifast úr Oxford-háskóla en hann kláraði ekki námið og hefur skólinn áréttað það.

Tilvísanir

Forsetar Filippseyja
Universal Music Group

Universal Music Group N.V. (oft stytt sem UMG eða Universal Music) er hollensk-bandarískt fjölþjóða hlutafélag í tónlistariðnaðinum. Höfuðstöðvar þess eru staðsettar í Santa Monica og Hilversum, og er félagið í eigu fyrirtækjanna Bolloré, Vivendi og Tencent. UMG er stærsta af þeim þrem stóru hljómplötuframleiðendum heims, hin verandi Sony Music (SME) og Warner Music Group (WMG).

Tenglar
 Vefsíða Universal Music Group

Tónlistarútgáfa
Giovanni Francesco Straparola

Giovanni Francesco Straparola, líka þekktur sem Zoan eða Zuan Francesco Straparola da Caravaggio (um 1485 – 1558) var ítalskt skáld og rithöfundur. Árið 1551 gaf hann út fyrsta bindið af sagnasafninu Le piacevoli notti („Yndisnæturnar“) sem hann er fyrst og fremst frægur fyrir. Bókin er byggð á Tídægru Giovanni Boccaccio og inniheldur 74 sögur, bæði ævintýri og gamansögur. Sögurnar koma fyrir í rammafrásögn þar sem hópur kvenna og karla hefst við í 13 nætur á eyjunni Murano í Feneyjum og konurnar skiptast á að segja sögur meðan karlarnir hlusta. Fyrir utan verk hans er lítið vitað um ævi Straparola og hugsanlega lést hann nokkru fyrir 1558, en nafn hans er ekki að finna á skrám yfir látna í Feneyjum á þessum árum. Kenninafnið Straparola merkir „sá sem talar mikið“ og er líklega viðurnefni fremur en ættarnafn.

Sögur Straparola höfðu mikil áhrif á ævintýrabókmenntir næstu alda. Margar af sögunum voru endurbirtar í söfnum Giambattista Basile, Charles Perrault og Grimmsbræðra. Í safninu er til dæmis að finna elstu útgáfuna af sögunni um stígvélaða köttinn („Costantino fortunato“).

Ítalskir rithöfundar
Ítalskir þjóðsagnasafnarar
Helle Helle

Helle Helle, fædd Helle Olsen þann 14. desember 1965 í Nakskov, er danskur rithöfundur. Hún hlaut verðlaunin Kritikerprisen árið 2005 fyrir skáldsöguna Rødby-Puttgarden, árið 2009 hlaut hún PO Enquist-verðlaunin fyrir skáldsöguna Ned til hundene og skáldsagan var einnig tilnefnd til Bókmenntaverðlauna Norðurlandaráðs árið 2009.

Helle nam bókmenntafræði við Kaupmannahafnarháskóla og fór svo í Forfatterskolen. Í verkum hennar er hverdagslífið í forgrunni og stíllinn er mínimalískur. Hún er sjálf ekki hrifin af því að vera kölluð mínimalísk vegna þess að það hljómar "afskiptalaust", en henni líkar þegar það gerist ekki of mikið í sögunni. Þess vegna kann hún líka að meta Hemingway. Í sumum tilfellum kemur innblásturinn að skáldsögunum greinilega frá hennar eigin lífi. Helle hefur til dæmis unnið í ilmvatnsborðinu á ferjunni milli Rødby og Puttgarden, rétt eins og aðalpersónurnar í skáldsögu hennar Rødby-Puttgarden.

Helle breytti eftirnafninu sínu í Helle þegar hún var 23 ára. Hún býr nálægt Sorø með eiginmanni sínum, listamanninum Mikkel Carl.

Ritaskrá 

 1993 – Eksempel på liv (skáldsaga)
 1996 – Rester (smásögur)
 1999 – Hus og hjem (skáldsaga)
 2000 – Biler og dyr (smásögur)
 2002 – Forestillingen om et ukompliceret liv med en mand (skáldsaga)
 2003 – Min mor sidder fast på en pind, með Lars Nørgaard (barnabók)
 2005 – Rødby-Puttgarden (skáldsaga)
 2008 – Ned til hundene (skáldsaga)
 2011 – Dette burde skrives i nutid (skáldsaga)
 2014 – Hvis det er (skáldsaga)
 Á íslensku: Ef þú vilt, Silja Aðalsteinsdóttir þýddi (2016)
 2018 – de (skáldsaga)
 2022 –  Bob (skáldsaga)

Tilvísanir 

Fólk fætt árið 1965
Danskir rithöfundar
Óbundin kosning

Óbundin kosning eða óhlutbundin kosning er kosningafyrirkomulag sem notað hefur verið við sveitarstjórnarkosningar á Íslandi og áður Alþingiskosningar í einmennings- og tvímenningskjördæmum. Í sveitarstjórnarkosningum er aðferðin enn notuð í þeim tilfellum þar sem enginn framboðslisti berst fyrir lok framboðsfrests í sveitarfélagi eða ef of fá nöfn eru á þeim framboðslistum sem berast til að sveitarstjórn verði fullskipuð. Í óbundnum kosningum eru í raun allir kjósendur á kjörskrá í framboði fyrir utan þá sem eru löglega undanþegnir skyldu til að taka kjöri og hafa fyrir fram skorast undan því. Óbundnar kosningar fara fyrst og fremst fram í fámennunustu sveitarfélögum landsins og þær hafa vikið fyrir hlutbundnum listakosningum eftir því sem sveitarfélögum tók að fækka með sameiningum eftir 9. áratug 20. aldar. Í sveitarstjórnarkosningum 2022 voru 13 af 64 sveitarstjórnum kjörnar í óbundnum kosningum.

Óbundnar kosningar fara þannig fram að kjósandinn skrifar fullt nafn og heimilisfang þeirra aðila sem hann vill kjósa í sveitarstjórn á kjörseðilinn, þó ekki fleiri en sem nemur fjölda aðalmanna í sveitarstjórn. Á neðri hluta kjörseðils skrifar kjósandinn nöfn þeirra sem hann vill kjósa sem varamenn í sveitarstjórn í tölusettri röð. Þeir aðilar ná kjöri í sveitarstjórn sem fá flest atkvæði sem aðalmenn.

Tenglar
Bundnar hlutfallskosningar og óbundnar kosningar

Kosningar á Íslandi
Íþrótta- og málfundafélagið Ármann

Íþrótta- og málfundafélagið Ármann, einnig þekkt sem Ármann Skutulsfirði, var íþrótta- og málfundafélag í Skutulsfirði á Vestfjörðum, stofnað 24. janúar 1915. 

Félagið var upprunalega stofnað sem málfunda- og skemmtifélag ásamt því að vinna að menningar- og framfaramálum í Skutulsfirði. Eftir 1935 hóf félagið að halda úti íþróttum með góðum árangri, þó einkum innan skíðaíþróttarinnar. Fimm félagsmenn þeirra kepptu á Ólympíuleikunum í Ósló árið 1952.

Ármannsskáli
Árið 1948 reisti félagið sér skíðaskála í Dagverðardal, inn af Skutulsfirði. Húsið var áður hluti af herstöð Breta á Darranum en var tekið niður og flutt til Ísafjarðar þegar Bretarnir hurfu á braut. Ármenningar eignuðust seinna húsið og var það endurbyggt í Dagverðardalnum.

Ólympíufarar
Ebeneser Þórarinsson (1952)
Gunnar Pétursson (1952)
Haukur Sigurðsson (1952)
Jón Karl Sigurðsson (1952)
Oddur Pétursson (1952, 1956)
Þröstur Jóhannesson (1980)

Heimildir

Ármann
Reykjavík, besta borgin

Reykjavík, besta borgin eða einfaldlega kölluð besta borgin er íslenskur stjórnmálaflokkur stofnaður árið 2022. Hann bauð fyrst fram í borgarstjórnarkosningunum árið 2022. Flokkurinn hlaut einungis 0,2%. Gunnar Hjörtur Gunnarsson var oddviti í Reykjavík. Flokkurinn barðist helst fyrir að koma flugvellinum úr Vatnsmýrinni.

Kosningabarátta flokksins gekk ekki áfallalaust fyrir sig en listinn rann útaf tíma þegar skila átti inn framboðinu en fengu á endanum að taka þátt. Mikla athygli vakti að fréttastofa Ríkisútvarpsins tók atkvikið upp og sýndi í kvöldfréttunum. Í 23. sæti á listanum var Birgitta Jónsdóttir, stofnandi Pírata en hún sagði frá því að hún vissi ekki að hún hafi verið á listanum og sagði að það var ekki gert með samþykki, komst í ljós að einhver hafði falsað undirskrift Birgittu. Málið hafði samt engin áhrif á þáttöku flokksins í kosningunum.
Íslenskir stjórnmálaflokkar
Stofnað 2022
Bæjarins besta

Bæjarins besta er héraðsfréttablað á Ísafirði. Blaðið var stofnað árið 1984 af Sigurjóni J. Sigurðssyni og Halldóri Sveinbirnssyni. Fyrsta blaðið kom út 14. nóvember 1984. Árið 2000 opnaði blaðið vefinn bb.is.

Í júlí 2015 keypti Bryndís Sigurðardóttir reksturinn af Sigurjóni og Halldóri. Snemma árs 2018 var blaðið keypt af hópi heimamanna en rekstur blaðsins hafði þá gengið illa. Í október sama ár keypti Kristinn H. Gunnarsson svo blaðið.

Heimildir

Íslensk dagblöð
Íslenskar vefsíður
Ísafjarðarbær